b'\n_START_ARTICLE_\nFinFisher\n_START_PARAGRAPH_\nFinFisher se je pojavil kot nadzorni sistem, uporabljen s strani vlade za odkrivanje kriminala. Uporabljali so ga recimo za la\xc5\xbeje odkritje organiziranega kriminala. Drugo ime zanj je tudi FinSpy. Leta 2008 ga je prvi\xc4\x8d opisal Brian Krebs, komentator varnostne opreme pri iTunes. Je zlonamerna programska oprema oziroma ra\xc4\x8dunalni\xc5\xa1ki virus, ki izvaja nadzor nad ra\xc4\x8dunalni\xc5\xa1kimi programi. Poznamo ve\xc4\x8d vrst zlonamerne programske opreme kot so internetni \xc4\x8drv, trojanski konj, itd. FinFisher je virus, ki se pripne na program ali datoteko tako, da se lahko raz\xc5\xa1iri iz enega ra\xc4\x8dunalnika v druge in jih tako oku\xc5\xbei. V \xc5\xbeargonu se najve\xc4\x8dkrat uporablja beseda\xc2\xa0\xc2\xbbvirus\xc2\xab\xc2\xa0za kakr\xc5\xa1enkoli zlonamerni program, \xc4\x8deprav tej definiciji ustreza \xc5\xa1e redko kateri. FinFisher oziroma FinSpy je vohunski program, ki ga je mogo\xc4\x8de prenesti in namestiti neopazno skupaj z drugimi aplikacijami.\n_START_SECTION_\nSkupina Gamma International\n_START_PARAGRAPH_\nSkupina Gamma International je britansko podjetje, ki je bilo ustanovljeno leta 1990. Razvili so vohunsko programsko opremo imenovano FinFisher. Le tega zdaj uporablja vedno ve\xc4\x8d dr\xc5\xbeav za vohunjenje, nadziranje in druge obve\xc5\xa1\xc4\x8devalne dejavnosti.\xc2\xa0Gamma International je del skupine Gamma Group s sede\xc5\xbeem v Veliki Britaniji, ki zagotavlja napreden tehni\xc4\x8dni nadzor, napredno vladno usposabljanje, mednarodno svetovanje nacionalnih in dr\xc5\xbeavnih obve\xc5\xa1\xc4\x8devalnih slu\xc5\xbeb ter organov pregona. Gamma Group ima pisarne tudi v Nem\xc4\x8diji, jugovzhodni Aziji in na Bli\xc5\xbenjem vzhodu. Seznam uporabnikov obsega 36 dr\xc5\xbeav, v na\xc5\xa1i bli\xc5\xbeini so to Avstrija, Mad\xc5\xbearska, Nem\xc4\x8dija in Srbija. FinFisher so uporabili tudi pri iskanju upornikov v Bahrajnu in Egiptu. Lastnik skupine Gamma International je William Louthean Nelson.\n_START_SECTION_\nDelovanje gro\xc5\xbenje\n_START_PARAGRAPH_\nProgram uporablja razli\xc4\x8dne trike, da bi bodo\xc4\x8de \xc5\xbertve pripravil do namestitve. Predstavljanje pod imenom Firefox je le eden od njihovih trikov. FinFisher sicer ne oku\xc5\xbei Firefoxa niti nima nobene povezave z njim, se pa predstavlja s to blagovno znamko, da bi ljudi prepri\xc4\x8dal v svojo ne\xc5\xa1kodljivost. Tako lahko uporabnik nalo\xc5\xbei nov brskalnik, ki je pravzaprav virus. V Maleziji se recimo skriva pod imeni, ki namigujejo na prihajajo\xc4\x8de volitve. Program lahko na mobilnih napravah skrivaj vklopi mikrofon, spremlja lokacijo naprave, spremlja e-po\xc5\xa1to, glasovne klice in sms sporo\xc4\x8dila. Lahko tudi vklopi ra\xc4\x8dunalnik, spremlja skype klice, vklopi spletno kamero in tako naprej. Takoj ko je ta zlonamerni program name\xc5\xa1\xc4\x8den na ra\xc4\x8dunalni\xc5\xa1ki sistem je lahko ra\xc4\x8dunalnik daljinsko voden in dostopen \xc4\x8de je priklopljen na internetno mre\xc5\xbeo.\n_START_SECTION_\n\xc5\xbdrtve in odkrivanje\n_START_PARAGRAPH_\n\xc5\xbdrtev lahko postane vsaka oseba katere ra\xc4\x8dunalnik se oku\xc5\xbei s FinFisher gro\xc5\xbenjo. Nevarna je, ker lahko virus oziroma spyware, slika/snema dejavnosti na ra\xc4\x8dunalniku, snema pogovore na Skypu, omogo\xc4\x8da pri\xc5\xbeig ra\xc4\x8dunalni\xc5\xa1ke kamere in mikrofona. Dejansko vdira v privatno \xc5\xbeivljenje katerekoli osebe, katere ra\xc4\x8dunalnik se je oku\xc5\xbeil s to gro\xc5\xbenjo. Gro\xc5\xbenja se odkrije z raznimi antivirusnimi programi kot je SpyHunter ali Detekt, ve\xc4\x8dina protivirusnih programov kot je CCleaner ali SuperAntiSpyWare pa virusa FinFisher sploh ne prepoznajo. Je zelo nadle\xc5\xbeen ra\xc4\x8dunalni\xc5\xa1ki virus, katerega se je te\xc5\xbeko znebiti. Pisatelj \xc4\x8dlanka o tem kako se znebiti virusa FinFisher je priporo\xc4\x8dal, da ima vsak na ra\xc4\x8dunalniku TCPview in Detekt antivirusa, saj sta edina, ki prepoznata Finfisher. Detekt je prvo orodje, ki je na voljo tudi javnosti in zazna programe, uporabljene s strani vlade. Gre za nekak\xc5\xa1en povra\xc4\x8dilni napad na vlade, katere uporabljajo informacije, pridobljene z nadziranjem, za pridr\xc5\xbeanja in aretacijo. Razvil ga je nem\xc5\xa1ki raziskovalec za varnost Claudio Guarnieri, program pa je brezpla\xc4\x8den in odprtokoden.'